open-index/open-wikipedia-markdown huggingface dataset:
Eila Räsänen

**Eila Helena Räsänen** o.s. **Tuominen** (4. marraskuuta 1936 Turku – 29. kesäkuuta 2003 Helsinki) oli suomalainen lääkäri ja lastenpsykiatrian professori.

Eila Räsäsen vanhemmat olivat Lauri Albin Tuominen ja Helmi Helena Salminen ja puoliso vuodesta 1958 lääkäri Valto Kalevi Räsänen. Eila Räsänen tuli ylioppilaaksi Turun suomalaisesta tyttölyseosta 1956 ja valmistui lääketieteen lisensiaatiksi 1963 Turun yliopistosta. Lääketieteen ja kirurgian tohtoriksi hän väitteli Kuopion yliopistossa 1988 sotalapsina Ruotsissa olleiden lasten kokemusten vaikutuksista heidän aikuisiässään. Räsänen sai erikoislääkärin pätevyyden lastenpsykiatrissa 1971 ja nuorisopsykiatriassa 1981. 

Räsänen oli Porin yleisen sairaalan lastentautiosaston lääkäri 1964, Moision sairaalan osastolääkäri 1965–1967 ja Lastenlinnan sairaalan apulais- ja erikoislääkäri 1967–1972. Helsingin yliopiston lastenpsykiatrian klinikan apulaisopettaja Räsänen oli 1972–1974 ja Kuopion yliopistossa, aiemmin korkeakoulussa, lastenpsykiatrian vt. apulaisprofessori 1977–1979 ja 1982–1985, vt. professori 1985–1990 ja sitten professori eläköitymiseensä saakka. Suomen Akatemian tutkimusassistenttina Räsänen toimi 1983–1984. Hän oli myös Lapin keskussairaalan ylilääkäri 1986–1987 ja Kuopion yliopistollisen sairaalan  lastenpsykiatrian lääkäri useaan otteeseen, viimeksi ylilääkäri 1990–2000. Oulun yliopiston lasten- ja nuorisopsykiatrian dosentti Räsänen oli 1994–2001. Hänellä oli myös useita asiantuntija- ja luottamustehtäviä, Suomen Lastenpsykiatriyhdistyksen puheenjohtajana hän toimi 1988–1992.

## Lähteet
Stefka Madina

**Stefka Madina** (s. 23. tammikuuta 1963 Plovdiv) on bulgarialainen soutaja. Hän on saavuttanut pariairokaksikossa Violeta Ninovan kanssa olympiapronssia Soulissa 1988 ja maailmanmestaruuden Kööpenhaminassa 1987. Perämiehellisessä pariaironelosessa hän saavutti MM-pronssia Duisburgissa 1983.

## Lähteet
Violeta Jordanova

**Violeta Jordanova** (o.s. **Ninova**, s. 19. elokuuta 1963 Sofia) on bulgarialainen soutaja. Hän on saavuttanut pariairokaksikossa Stefka Madinan kanssa olympiapronssia Soulissa 1988 ja maailmanmestaruuden Kööpenhaminassa 1987. Hän saavutti MM-pronssia perämiehellisessä pariaironelosessa Duisburgissa 1983 ja pariairokaksikossa Magdalena Georgievan parina Hazewinkelissä 1985. Barcelonan olympialaisissa 1992 Jordanova sijoittui yksikössä kymmenenneksi.

## Lähteet
Magdalena Georgieva

**Magdalena Georgieva** (s. 7. joulukuuta 1962 Brestovitsa) on bulgarialainen soutaja. Hän on saavuttanut yksikössä olympiapronssia Soulissa 1988, maailmanmestaruuden Kööpenhaminassa 1987 ja MM-hopeaa Nottinghamissa 1986. Hän saavutti MM-pronssia pariairokaksikossa Violeta Ninovan parina Hazewinkelissä 1985 ja Pavlina Alexandrovan parina Bledissä 1989 sekä pariaironelosessa Bledissä 1989.

## Lähteet
Hyötyohjelma

**Hyötyohjelma** tai **apuohjelmisto** on tietokoneohjelmatyyppi, joka auttaa käyttäjää konfiguroimaan, analysoimaan, optimoimaan ja ylläpitämään tietokonetta. Ohjelmistotyyppi koostuu tavallisesti pienistä ohjelmista, joiden ajatellaan olevan osa käyttöjärjestelmää koska ne tulevat usein käyttöjärjestelmän mukana. Hyötyohjelman tavoitteena on parantaa tuottavuutta, tehokkuutta, toiminnallisuutta tai ylläpitoa. Esimerkkejä ovat:
* virustorjuntaohjelmistot
* levynsiivoustyökalut
* varmuuskopioinnin työkalut
* tiedonpakkausohjelmistot

Hyötyohjelmien katsotaan olevan järjestelmäohjelmien alatyyppi, jotka eivät ole välttämättömiä tietokoneen toiminnalle. Hyötyohjelma eroaa sovellusohjelmasta käyttötarkoituksellaan.

## Lähteet

## Aiheesta muualla
Evakkojen liputuspäivä

**Evakkojen liputuspäivää** vietetään Suomessa 20. huhtikuuta. Liputtamalla halutaan muistaa ja kunnioittaa toisen maailmansodan aikaisten talvisodan, jatkosodan ja Lapin sodan tapahtumien vuoksi kotiseutunsa pysyvästi tai väliaikaisesti jättämään joutuneita ihmisiä. Liputuspäiväksi valittiin Karjalan liiton perustamispäivä. Ensimmäisen kerran tällaisena muistopäivänä liputettiin pääsiäispäivänä vuonna 2025 Karjalan liiton aloitteesta. Järjestö kutsui mukaansa liputtamaan valtion laitokset, kunnat, seurakunnat, yhdistykset, yritykset sekä yksityishenkilöt, ja monet niistä päättivät osallistua päivän viettoon.

Karjalan liitto ja eduskunnan Karjala-kerho yrittivät monena vuonna saada evakkojen muistolle virallista liputuspäivää. Asiasta tehtiin 2020, 2021 ja 2024 eduskunnassa kirjallinen kysymys kulloisellekin sisäministerille, mutta viralliseen päivään suhtauduttiin kielteisesti.

Vastauksessaan vuonna 2024 tehtyyn kirjalliseen kysymykseen sisäministeri Mari Rantanen totesi, että aihe on arvokas ja tärkeä, mutta siihen liittyviä liputuspäiviä on jo kolme: puolustusvoimain lippujuhlan päivä (4. kesäkuuta), kansallinen veteraanipäivä (27. huhtikuuta) ja kaatuneitten muistopäivä (toukokuun kolmas sunnuntai). Lisäksi oli sisäministeriön suositus liputtaa sotien päättymisen juhlavuosina. Vuonna 2024 virallisia ja vakiintuneita liputuspäiviä oli 26 sekä lisäksi neljä suositeltua päivää. Suuri määrä saattaa aiheuttaa liputusväsymystä ja nostaa kansalaisissa kielteisiä tunteita. Siksi ministeriö ei nähnyt tarpeelliseksi edistää evakkojen omaa liputuspäivää, mutta koska Suomen lipulla saa liputtaa vapaasti, niin kansalaiset, järjestöt ja muut tahot voivat halutessaan tiettynä päivänä liputtamalla vakiinnuttaa siitä liputuspäivän.

## Lähteet
Aleksandăr Aleksandrov (jalkapalloilija)

**Aleksandăr Dragomirov Aleksandrov** (, s. 13. huhtikuuta 1986 Šumen, Bulgaria) on bulgarialainen entinen jalkapalloilija. Hän pelasi koko ammattilaisuransa Bulgariassa.

Hän pelasi suurimman osan urastaan, eli 231 ottelua PFK Tšerno Moren paidassa. Aleksandrov pelasi Bulgarian maajoukkueessa 15 ottelua. Urallaan hän voitti kaksi Bulgarian mestaruutta sekä yhden Bulgarian cupin sekä supercupin.

## Lähteet
Katrin Kirpu

**Katrin Kirpu** (s. 9. lokakuuta 2004) on virolainen jalkapalloilija, pelipaikaltaan keskikenttäpelaaja tai hyökkääjä. Hän edustaa Suomen Kansallisessa liigassa Åland Unitedia.

Kirpu on pelannut Helsingissä FC Kontun junioreissa vuodesta 2014. Hän siirtyi Helsingin Jalkapalloklubiin vuonna 2020. Hän pelasi Kansallisessa liigassa HJK:n joukkueessa ensimmäisen kerran lokakuussa 2022. Kaudella 2023 hän edusti Ykkösessä FC Lahtea. Kaudella 2024 hän pelasi Åland Unitedin joukkueessa Kansallisessa liigassa 22 ottelua ja teki maalin elokuussa Pallokerho Keski-Uusimaata vastaan.

Kirpu on pelannut Viron naisten maajoukkueessa vuodesta 2022 alkaen. Hän on pelannut huhtikuun 2025 puoliväliin mennessä 19 naisten maaottelua ja tehnyt niissä kaksi maalia, heinäkuussa 2023 Turkkia ja helmikuussa 2025 Israelia  vastaan. Hän on pelannut myös alle 19-vuotiaiden maajoukkueessa.

## Lähteet
Inna Kiss-Zlidnis

**Inna Kiss-Zlidnis** (s. 18. huhtikuuta 1990) on virolainen jalkapalloilija, pelipaikaltaan puolustaja. Hän on pelannut pitkään Unkarissa ja voittanut siellä useita liigamestaruuksia Ferencvárosin joukkueessa.

Kiss-Zlidnis on pelannut Viron naisten maajoukkueessa huhtikuun 2025 puoliväliin mennessä 105 maaottelua. Hän pelasi ensimmäisen maaottelunsa marraskuussa 2007.

## Lähteet
Lisette Tammik

**Lisette Tammik** (s. 14. lokakuuta 1998) on virolainen jalkapalloilija, pelipaikaltaan keskikenttäpelaaja. Hän edustaa kotimaassaan Floraa.

Tammik on pelannut Viron naisten maajoukkueessa huhtikuun 2025 puoliväliin mennessä 80 maaottelua ja tehnyt niissä 16 maalia. Hän pelasi ensimmäisen naisten maaottelunsa toukokuussa 2015. Hän on pelannut myös alle 17- ja alle 19-vuotiaiden maajoukkueissa.

## Lähteet
Jaanika Volkov

**Jaanika Volkov** (s. 20. helmikuuta 2005) on virolainen jalkapalloilija, pelipaikaltaan keskikenttäpelaaja. Hän edustaa itävaltalaista LASK:ia.

Volkov on pelannut Viron naisten maajoukkueessa huhtikuun 2025 puoliväliin mennessä 24 maaottelua. Hän pelasi ensimmäisen naisten maaottelunsa kesäkuussa 2022. Hän on pelannut myös alle 15- ja alle 17-vuotiaiden maajoukkueissa.

## Lähteet
Liisa Merisalu

**Liisa Merisalu** (s. 15. tammikuuta 2002) on virolainen jalkapalloilija, pelipaikaltaan keskikenttäpelaaja. Hän edustaa tanskalaista Thistediä.

Merisalu on pelannut Viron naisten maajoukkueessa huhtikuun 2025 puoliväliin mennessä 44 maaottelua ja tehnyt niissä kolme maalia. Hän pelasi ensimmäisen naisten maaottelunsa marraskuussa 2018. Hän on pelannut myös alle 15-, alle 17- ja alle 19-vuotiaiden maajoukkueissa.

## Lähteet
Darja Kozyreva

**Darya Aleksandrovna Kozyreva** (, s. 7. lokakuuta 2005) on venäläinen rauhanaktivisti, joka sai huomiota vastustaessaan Venäjän hyökkäyssotaa Ukrainassa. Hänet tuomittiin huhtikuussa 2025 kahden vuoden ja kahdeksan kuukauden rangaistussiirtolatuomioon ”toistuvasta armeijan halveksunnasta”.

## Aktivismi ja oikeudenkäynti

Kozyreva tuli ensimmäisen kerran venäläisviranomaisten huomion kohteeksi joulukuussa 2022. Tuolloin 17-vuotias Kozyreva kirjoitti Pietarin ja Mariupolin välistä ystävyyskaupunkisuhdetta kuvaavaan installaatioon tekstin ”murhaajat, juudakset, te pommititte sen”. Hän selvisi tuolloin sakoilla.

Helmikuussa 2024, Venäjän hyökkäyksen kaksivuotispäivänä, Kozyreva kiinnitti ukrainalaisen runoilijan Taras Ševtšenkon säkeitä sisältävän lapun tämän Pietarissa sijaitsevaan muistomerkkiin. Kozyreva oli tuolloin myös esiintynyt Radio Free Europen venäjänkielisen palvelun haastattelussa, jossa hän kutsui Venäjän sotatoimia Ukrainassa ”hirviömäisiksi” ja ”rikollisiksi”.

Alkuvuodesta 2024 Kozyreva erotettiin Pietarin valtionyliopiston lääketieteellisestä tiedekunnasta sen jälkeen, kun hänet oli tuomittu 30&nbsp;000 ruplan sakkoihin Ukrainaa koskevien verkkokirjoitusten vuoksi.

Ševtšenkon runon kiinnittämisen jälkeen Kozyreva pidätettiin nopeasti, ja häntä pidettiin tutkintavankeudessa lähes vuoden ajan ennen kuin hänet vapautettiin helmikuussa 2025 kotiarestiin. Huhtikuussa 2025 Pietarin tuomioistuin tuomitsi Kozyrevan kahden vuoden ja kahdeksan kuukauden rangaistussiirtolatuomioon ”toistuvasta armeijan halveksunnasta”. Syyttäjät olivat vaatineet Kozyrevalle peräti kuuden vuoden tuomiota. Oikeudenkäynnissä Kozyreva kiisti syyllisyytensä ja kutsui tapausta ”yhdeksi suureksi sepitteeksi”. Hän totesi: ”En ole syyllinen, omatuntoni on puhdas. Koska totuus ei ole koskaan syyllistä.”

## Reaktiot tuomioon

Memorial-ihmisoikeusjärjestö kutsui Kozyrevan tuomiota absurdiksi ja totesi, että tuomion tarkoitus on vain vaientaa kaikki Venäjän hallintoon kohdistuva arvostelu. Ihmisoikeusjärjestö Amnesty Internationalin Venäjän johtaja Natalja Zvjagina totesi tuomion olevan ”uusi kylmäävä muistutus” siitä, mitä venäläiset viranomaiset ovat valmiita tekemään hiljentääkseen rauhanomaisetkin protestit sotatoimia vastaan.

Kozyrevan asianajaja ilmoitti valittavansa tuomiosta. Memorialin mukaan Venäjällä on noin 234 ihmistä vangittuina sotaa vastustavien mielipiteidensä vuoksi. Venäjän poliittisten vankien tilannetta seuraavan järjestön OVD:n mukaan Venäjällä oli pidätetty joulukuuhun 2024 mennessä yli 20&nbsp;000 ihmistä sodanvastaisten näkemysten vuoksi, ja lähes puolet tapauksista liittyi armeijan halventamiseen.

## Lähteet
Kelly Rosen

**Kelly Rosen** (s. 23. marraskuuta 1995) on virolainen jalkapalloilija, pelipaikaltaan puolustaja. Hän edustaa kotimaassaan Floraa.

Rosen on pelannut Viron naisten maajoukkueessa huhtikuun 2025 puoliväliin mennessä 90 maaottelua ja tehnyt niissä yhden maalin, maaliskuussa 2017 Bahrainia vastaan. Hän pelasi ensimmäisen naisten maaottelunsa maaliskuussa 2014. Hän on pelannut myös alle 17- ja alle 19-vuotiaiden maajoukkueissa.

## Lähteet
Vlada Kubassova

**Vlada Kubassova** (s. 23. elokuuta 1995) on virolainen jalkapalloilija, pelipaikaltaan hyökkääjä. Hän on pelannut aiemmin muun muassa Italiassa ja edustaa vuonna 2025 unkarilaista Ferencvárosia.

Kubassova on pelannut Viron naisten maajoukkueessa huhtikuun 2025 puoliväliin mennessä 79 maaottelua ja tehnyt niissä 14 maalia. Hän pelasi ensimmäisen naisten maaottelunsa elokuussa 2013. Hän on pelannut myös alle 17- ja alle19-vuotiaiden maajoukkueissa.

## Lähteet
Domérat

**Domérat** on kunta Ranskassa Allier'n departementissa Auvergne-Rhône-Alpesin alueella. Se sijaitsee noin kuusi kilometriä Montluçonin kaupungista länteen.

Kunnan keskustassa oleva Notre-Damen kirkko on rakennettu 1100-luvulla. Kirkkoa kunnostettiin vuosina 1860-1865, jolloin vanhoja 1100-luvulta peräisin olevia osia säilytettiin ja kunnostettiin. Kirkon krypta on peräisin 1000-luvulta, ja se on rakennettu merovingien hautausmaan paikalle.

## Lähteet

## Aiheesta muualla
Mari Liis Lillemäe

**Mari Liis Lillemäe** (s. 1. syyskuuta 2000) on virolainen jalkapalloilija, pelipaikaltaan keskikenttäpelaaja. Hän edustaa kotimaassaan Floraa.

Lillemäe on pelannut Viron naisten maajoukkueessa huhtikuun 2025 puoliväliin mennessä 59 maaottelua ja tehnyt niissä kaksi maalia, kesäkuussa 2021 Latviaa ja marraskuussa 2022 Montenegroa vastaan. Hän pelasi ensimmäisen naisten maaottelunsa elokuussa 2017. Hän on pelannut myös alle 15-, alle 17- ja alle 19-vuotiaiden maajoukkueissa.

## Lähteet
Tarak Tamga

**Tarak Tamga** (, ) on Krimin tataarien käyttämä kansallinen symboli. Alkujaan kyseessä oli Krimin kaanikuntaa hallinneen Girayn dynastian symboli. Tamga kuvastaa tasapainossa olevaa vaakaa, joka puolestaan kuvastaan oikeudenmukaisuutta. Kultainen väri sen sijaan kuvastaa sielun puhtautta. Toisen tulkinnan mukaan tamga kuvastaa lentävää haukkaa. Sitä alettiin lisäämään kaanikunnan lippuihin 1400-luvun lopulla. Lisäksi se esiintyi kaanikunnan sineteissä ja kolikoissa. Kaikkien Krimin tataarien kansallissymboliksi Tarak Tamga nousi kuitenkin vasta 1900-luvulla, kun Krimin kansantasavalta itsenäistyi.

Nykyään kultainen Tarak Tamga esiintyy Krimin tataarien lipussa. Vaaleansininen tausta sen sijaan liitetään usein turkkilaisiin kansoihin, joihin Krimin tataarit kuuluvat, minkä lisäksi värin on väitetty kuvaavan täydellisyyttä, oikeutta, puhtautta, vapautta, voimaa ja/tai uskollisuutta. Neuvostoviranomaiset kielsivät lipun vuonna 1922 ja Krimin tataarien karkottamisen jälkeen vuonna 1944 sen pelkkä omistaminen laskettiin rikokseksi. Kun Krimin tataarien annettiin palata kotiseuduilleen 1980-luvulla Tarak Tamga alkoi jälleen näkyä mm. mielenosoituksissa. 

Venäjän miehitettyä Krim vuonna 2014 Tarak Tamgasta tuli merkittävä vastarinnan symboli. Venäjän viranomaiset ovat ahdistelleet henkilöitä, jotka esim. julkaisevat Tarak Tamgaan viittaavaa sisältöä sosiaalisessa mediassa. Venäjän viranomaiset eivät kuitenkaan ole virallisesti kieltäneet symbolia.

## Lähteet
Siret Räämet

**Siret Räämet** (s. 31. joulukuuta 1999) on virolainen jalkapalloilija, pelipaikaltaan puolustaja. Hän edustaa itävaltalaista LASK:ia.

Räämet on pelannut Viron naisten maajoukkueessa huhtikuun 2025 puoliväliin mennessä 52 maaottelua. Hän pelasi ensimmäisen naisten maaottelunsa kesäkuussa 2017. Hän on pelannut myös alle 17- ja alle 19-vuotiaiden maajoukkueissa.

## Lähteet
FC Venus Bukarest

**Asociația Fotbal Club Venus 1914 București**, eli **FC Venus**, on romanialainen jalkapalloseura, joka pelaa Romanian viidennellä sarjatasolla Liga V:ssä. Seura on historiansa aikana voittanut seitsemän Romanian mestaruutta, joista viimeisimmän vuonna 1940. Seura perustettiin vuonna 1914, mutta sillä ei ollut toimintaa vuoden 1949 jälkeen, kunnes se perustettiin uudelleen vuonna 2014.

## Lähteet
Johan Edvard Loo

**Johan Edvard Loo** (20. kesäkuuta 1852 Vaasa – 12. huhtikuuta 1925 Helsinki) oli suomalainen juristi ja Helsingin oikeuspormestari.

Loon äiti oli taloudenhoitaja Maria Lovisa Loo. Hän pääsi ylioppilaaksi Vaasan kymnaasista 1870 ja suoritti Helsingin yliopistossa tuomarintutkinnon 1873. Loo sai varatuomarin arvon 1876.

Loo tuli 1883 Helsingin kaupungin rahatoimikamarin notaariksi ja 1886 Helsingin raastuvanoikeuteen oikeusneuvosmieheksi. Loo oli sortovuosina hallintotoimin erotettuna tuomarinvirastaan 1903–1906. Hän oli Helsingin oikeuspormestarina vuodesta 1908 lähtien aina kuolemaansa saakka.

Loo oli naimisissa 1883–1922 Maria Emilia Nyqvistin (k. 1922) kanssa ja vuodesta 1924 Tekla Sofia Jaensonin kanssa.

## Lähteet
Mandarin Airlines

**Mandarin Airlines** () on taiwanilainen alueellinen lentoyhtiö. Mandarin Airlines on China Airlinesin tytäryhtiö. Mandarin Airlines lentää pääasiassa Taiwanin sisäisiä lentoja, mutta yhtiöllä on myös joitain ulkomaan kohteita. Yhtiö perustettiin 1. kesäkuuta 1991.

## Laivasto
Huhtikuussa 2025 yhtiön laivasto koostuu kahdestatoista ATR-72:sta.

## Lähteet
Natalia Baschmakoff

**Natalia Baschmakoff** (; s. 1942, Helsinki) on suomalainen (suomenvenäläinen) slavisti, venäläisen kirjallisuuden sekä suomenvenäläisten historian ja kulttuurin tutkija.

Natalia Baschmakoff syntyi Helsingissä venäläiseen perheeseen. Hänen isänsä perhe oli lokakuun vallankumouksen jälkeen paennut Pietarista Suomeen, äidin isoisä oli muuttanut Novgorodin alueelta Helsinkiin 1800-luvulla. Natalia Baschmakoff opiskeli slaavilaista filologiaa Helsingin yliopistossa ja väitteli tohtoriksi 1987 aiheenaan luova ajattelu Velimir Hlebnikovin runoudessa. Hän on työskennellyt Helsingin yliopistossa lehtorina, asunut pitkään myös Ranskassa ja Puolassa. Ennen eläkkeelle jäämistään hän toimi Joensuun (nyk. Itä-Suomen) yliopiston venäjän kielen oppiaineessa vuosina 1992–1998 Venäjän kirjallisuuden apulaisprofessorina, vuodesta 1998 alkaen professorina. Vuodesta 2001 hän on ollut myös Tampereen yliopiston Venäjän kirjallisuuden ja kulttuurin dosentti. Suomen Akatemian vanhempana tutkijana hän toimi vuosina 2005–2006.

Natalia Baschmakoff on väitöskirjansa jälkeen julkaissut kirjallisuuteen kuuluvan tutkimuksen lisäksi myös lähialueisiin liittyvää ja Suomen vanhaa venäläisväestöä koskevaa tutkimusta. 

## Lähteet
Marie Poledňáková

**Marie Poledňáková** (o.s Jandová 7. syyskuuta 1941 Strakonice, Böömin ja Määrin protektoraatti – 8. marraskuuta 2022 Praha, Tšekki) oli tšekkiläinen elokuvakäsikirjoittaja- ja ohjaaja sekä dramaturgi. Urallansa hän teki useita kotimaassaan suosittuja perhe- ja komediaelokuvia.

## Elämäkerta
Poledňáková syntyi natsi-Saksaan kuuluneessa Strakonicen kaupungissa vuonna 1941. Lapsuutensa hän vietti Nepomukissa, minkä jälkeen hän muutti Prahaan. Perheensä akateemisen taustan vuoksi Poledňáková joutui työskentelemään jonkin aikaa hitsaajana ennen kuin Tšekkoslovakian kommunistinen hallinto salli hänen päästä opiskelemaan Prahan esittävien taiteiden akatemiaan (AMU). 

Valmistuttuaan Poledňáková työskenteli muun muassa valtiontelevisiossa käsikirjoittajana ja ohjaajana, kunnes sai paikan ohjaajana Barrandov-elokuvastudioilla vuonna 1982. Samana vuonna valmistunut *S tebou mě baví svět* on myöhemmin valittu 1900-luvun parhaaksi tšekkiläiseksi komediaelokuvaksi. 

Vuoden 1989 jälkeen Poledňáková vetäytyi elokuvamaailmasta useiksi vuosiksi. Vuonna 1990 hän osallistui nykyään Prima TV nimellä kulkevan televisiokanavan perustamiseen. Elokuvantekemisen pariin Poledňáková palasi vasta 2000-luvulla kun hänen ohjaamansa *Jak se krotí krokodýli* -komedian näki elokuvateattereissa noin 600 000 katsojaa. 

Poledňáková kuoli 81-vuotiaana vuonna 2022.

## Filmogragia

* *S tebou mě baví svět* (1982)
* *Zkrocení zlého muže* (1986)
* *Dva lidi v zoo* (1989)
* *Jak se krotí krokodýli* (2006)
* *Peklo s princeznou* (2008)
* *Líbáš jako Bůh* (2009)
* *Líbáš jako ďábel* (2012)
* *Ten, kdo tě miloval* (2018)

## Yksityiselämä
Poledňáková ja Ivan Poledňák saivat avioliittonsa aikana yhteisen pojan. 

## Lähteet

## Aiheesta muualla
BTR-4

**BTR-4 Butsefal** () on ukrainalainen 8×8-pyöräalustainen panssaroitu miehistönkuljetusvaunu/rynnäkköpanssarivaunu.

## Kehitys
Prototyyppi kehitettiin yksityisenä hankkeena ukrainalaisessa H’arkivske konstruktorske bjuro z mašynobuduvannja -yhtiössä. Prototyyppi julkistettiin vuonna 2006. BTR-4 on saanut vahvoja vaikutteita Neuvostoliitossa suunnitelluista BTR-60/70/80-vaunuista, mutta monia asioita on tehty länsimaisen suunnittelutavan mukaan.

## Suunnittelu
BTR-4 on 7,65&nbsp;m pitkä, 2,9&nbsp;m leveä ja 2,93&nbsp;m korkea. Miehistöön kuuluu kolme henkilöä: johtaja, ajaja ja ampuja, joiden lisäksi voidaan kuljettaa kahdeksaa sotilasta. Joissain malleissa sotilaita mahtuu kyytiin vähemmän. Vaunun tilaratkaisu on samantapainen kuin monissa länsimaisissa vaunuissa eli ajaja ja komentaja ovat edessä, moottori keskellä ja kuljetustila perässä. BTR-4:stä on miehitönkuljetus-/rynnäkkövaunun ohella muitakin versioita, kuten johtokeskus- ja sairaankuljetusvaunut.

BTR-4 voidaan aseista monin tavoin, käyttäjän vaatimuksien mukaan. Normaali vaunu on varustettu tornilla, johon kuuluu 30&nbsp;mm:n konetykki, 7,62&nbsp;mm:n konekivääri ja enintään neljä 9M113 Konkurs- tai Baryer -panssarintorjuntaohjusta, joista kahden tilalla voi olla 30&nbsp;mm:n kranaatinheitin. Tälläinen keskikaliiperisia jalkaväenaseita vastaan panssaroitu vaunu painaa 17,5 tonnia. Modulaarisen panssaroinnin ansiosta suojausta voidaan lisätä tarvittaessa. Raskaiten panssaroitu versio painaa 25 tonnia. Vaunuun voidaan asentaa myös muunlaisia asemoduuleita.

BTR-4:n moottoriksi on muutamia vaihtoehtoja, jotka ovat teholtaan noin 500 hevosvoimaisia. Vaunun huippunopeus tiellä on 110&nbsp;km/h. Vaunu on varustettu NBC-suojajärjestelmällä ja on amfibiokykyinen eli voi uida vedessä. Vedessä työntövoimaa antaa kaksi peräosaan sijoitettua potkuria.

## Käyttäjät

;
* Indonesian merijalkaväki – 55 vaunun tilaamista suunniteltiin, mutta Ukrainan sekavan tilanteen takia Indonesia tilasi vain viisi vuonna 2013. Ne toimitettiin tammikuussa 2017.
;
* Irakin asevoimat – Irak tilasi 420 vaunua vuonna 2009. Toimitukset alkoivat 2011. Kolmannen erän saavuttua vuonna 2013 irakilaiset valittivat vaunuissa havaitsemistaan vakavista laatuongelmista. 88 toimitetusta vaunusta valtaosassa oli vikoja, isolla osalla ei voinut edes ajaa. Irak perui tilauksen lopuista vaunuista.
;
* Myanmarin asevoimat – Tuntematon määrä käytössä. BTR-4U-vaunujen ja muun sotilaskaluston lisenssivalmistukseen Myanmarissa pyrkivä sopimus solmittiin 2019.
;
* Nigerian maavoimat – Siprin mukaan 10 BTR-4E-vaunua toimitettiin Nigeriaan vuonna 2014.
;
* Ukrainan asevoimat ja Ukrainan kansalliskaarti – Vaunu on ollut laajassa taistelukäytössä Venäjän–Ukrainan sodassa: ensin Itä-Ukrainassa vuodesta 2014 ja Venäjän täysimittaisesta hyökkäyksestä 2022 lähtien koko maan alueella. Ennen Venäjän hyökkäystä Ukrainalla oli ainakin 250 vaunua ja 70 vaunun erä tuotannossa. Sodan aikana Venäjä on tuhonnut tai kaapannut vähintään kymmeniä vaunuja; maaliskuussa 2023 arviotiin Ukrainan menettäneen 77.

## Lähteet

## Aiheesta muualla
Luettelo Pokémoneista (sukupolvi V)

**[[Pokémon]]-tuoteperheen viides sukupolvi** sisältää 156 kuvitteellista eliölajia. Ne esiteltiin pelisarjan vuonna 2010 ilmestyineissä osissa *[[Pokémon Black ja White]]*.

Luettelossa on kansainvälisesti käytettyjen englanninkielisten nimien lisäksi alkuperäiset japaninkieliset nimet latinisaatioineen sekä japanilaisten nimien viralliset latinisaatiot, joita on käytetty tavaramerkkihakemuksissa ja japanilaisissa lisenssituotteissa.

## Luettelo

## Huomioita

## Lähteet
Kaisa Vilhuinen

**Kaisa Vilhuinen** (myös ”Jussin Kaisa”, virallisesti *Karin Henriksson*; 1. marraskuuta 1855, Räiski (Södra Viggen) Nyskogan pitäjä, Värmlanti, Ruotsi – 12. tammikuuta 1941, Purrostorp, Röjdoset, Östmarkin pitäjä) oli metsäsuomalainen kansanperinteen tuntija.

Kaisa Vilhuinen oli perinyt metsäsuomalaisen sukunimensä äidiltään, isä oli ollut Hamuisten sukua. Kaisa syntyi ja eli vaatimattomissa oloissa, työskennellen koko elämänsä piikana eri taloissa. Hän ei koskaan mennyt naimisiin mutta sai eri miesten kanssa kaksi poikaa, joista nuorempi, Karl Persson (1900–1968) tunnettiin yhtenä viimeisistä sujuvasti suomea puhuvista metsäsuomalaisista. 

Kaisa muisti runsaasti metsäsuomalaisten vanhoja kansanlauluja, kertomuksia ja uskomuksia, ja hänestä tuli yksi tärkeimmistä tietolähteistä suomalaisille tutkijoille, jotka 1900-luvun alkupuolella keräsivät metsäsuomalaisten kansanperinnettä. Kaisa oli myös noidan maineessa, hänen uskottiin osaavan ennustaa ja parantaa sairauksia.

Ensimmäisenä Kaisaa haastatteli Lauri Kettunen vuonna 1907 ja sai häneltä runsaasti sanatietoa Värmlannin suomalaismurteesta. Loitsu- ja uskomustietojaan Kaisa ei niin helposti paljastanut ulkopuolisille, ja vasta kesällä 1932 Sanakirjasäätiön stipendiaatit Maija Juvas ja Astrid Reponen keruumatkallaan saivat häneltä jännittävää tietoa. Etenkin Kaisan Sampo-aiheinen perimätieto herätti Suomessa suurta innostusta mutta myös epäilyksiä: sen arveltiin jotenkin heijastelevan E. N. Setälän samanaikaisia tutkimuksia, joista Setälä samana vuonna julkaisi kirjan *Sammon arvoitus.*

Lauri Kettunen tapasi Kaisa Vilhuisen uudelleen talvella 1934–1935 ja haastatteli häntä kymmenen päivän ajan. Kaisan Sampo-tietous osoittautui varsin epämääräiseksi, mutta muuta perimätietoa Kettunen sai muistiin sitäkin runsaammin, ja paljolti tähän aineistoon perustuu Kettusen julkaisema kirja *Vermlannin suomalaisten uskomuksia, taruja ja taikoja* (1935). Kettusen jälkeen ehtivät vielä suomalainen pappi ja kansanperinteen kerääjä Frans Kärki sekä ruotsalainen, tornionlaaksolaissyntyinen tutkija Matti Mörtberg haastatella Vilhuista.

Kaisa Vilhuisen haudalla on Niittahon Jussin seuran pystyttämä muistokivi. Hänen mukaansa on nimetty ruotsinsuomalaisille kirjailijoille jaettava Kaisa Vilhuinen -palkinto.

## Lähteet
Översundom

**Översundom** on Vaasan Sundomin eteläinen osa-alue. Siellä sijaitsee Öjbergetin hiihtokeskus ja Söderfjärdenin törmäyskraateri. Alueen asutus on keskittynyt nauhamaisesti Söderfjärdenin kupeeseen.

Murmursund oli Översundomin kylän nimi 1500-luvulla. Öjbergetillä on löydetty Vaasan alueen vanhimmat ihmisasutuksen jäljet. Kiinteä asutus Översundomiin on tullut 1300-luvulla luultavasti Norrbackenin seudulle. 

## Väestö
Vuonna 2015 Översundomin tilastollisella pienalueella asui 1&nbsp;147 asukasta.

Sundomin alueet ovat Vaasan ruotsinkielisimpiä. Översundomin asukkaista äidinkielenään suomea puhui 22,2&nbsp;%, ruotsia 75,9&nbsp;% ja muita kieliä 1,9&nbsp;% vuonna 2015. Alueen työvoimasta oli opiskelijoita 14,4&nbsp;% ja työttömiä 5,2&nbsp;% vuonna 2013.

## Lähteet
Yttersundom

**Yttersundom** on Vaasan Sundomin pohjoinen osa-alue. Siihen kuuluvat Kronvikin, Näsetin ja Björsinkallion alueet. Sundomin palveluista Yttersundomin puolella sijaitsevat Sundomin ruotsinkielinen peruskoulu ja päiväkoti, kirjasto sekä Sundomin kotiseutumuseo. Alueen pohjoisosassa sijaitsee Natura 2000 -verkostoon kuuluva Öjenin metsäalue, jossa on 4,5 kilometriä pitkä luontopolku.

Yttersundom on vanha kylä, joka tunnettiin 1500-luvulla nimellä Kålsö. Kotiseutumuseolla on vanhoja 1700- ja 1800-luvuilla rakennettuja rakennuksia, jotka on siirretty nykyiselle paikalleen eri puolilta Sundomia.

## Väestö
Vuonna 2015 Yttersundomin tilastollisella pienalueella asui 1&nbsp;303 asukasta.

Yttersundom on Vaasan ruotsinkielisimpiä alueita. Sen asukkaista äidinkielenään suomea puhui 26,5&nbsp;%, ruotsia 72,3&nbsp;% ja muita kieliä 1,2&nbsp;% vuonna 2015. Alueen työvoimasta oli opiskelijoita 11,8&nbsp;% ja työttömiä 5,1&nbsp;% vuonna 2013.

## Lähteet
Ingvar (Kiova)

**Ingvar Jaroslavitš** (ven. Ингварь Ярославич) ; (k. 1212–1223) oli Dorogobužin ruhtinas, Lutskin ruhtinas vuosina 1180–1220, Kiovan suuriruhtinas vuosina 1201–1202, 1203–1204 ja 1212  ja Vladimir-Volynskin ruhtinas vuonna 1207. 

## Suku
Ingvar Jaroslavitš oli Turovin, Lutskin ja Kiovan ruhtinas Jaroslav II Izjaslavitšin (k. 1180) ja Böömin prinsessa Richezan vanhin poika. Hänen isänpuoleinen isoisänsä oli Kiovan suuriruhtinas Izjaslav II ja hänen äidinpuoleinen isoisänsä oli Böömin herttua/kuningas Vladislaus II ja isoäitinsä Gertrud von Babenberg. Hänellä oli kolme nuorempaa veljeä.

## Ruhtinas
Vuonna 1180 Ingvar Jaroslavitš liittyi Rurik Rostislavitšin joukkoihin tämän taistelussa Tšernigovin ruhtinas Svjatoslav Vsevolodovitšia vastaan. Teoksen *[[Laulu Igorin sotaretkestä]]* mukaan Ingvar oli "sirppisiipinen" eli jalohaukka ja tunnettu siitä, ettei hankkinut maaomistuksiaan sotimalla. Esimerkiksi vuonna 1183 Ingvar kieltäytyi majoittamasta Galitsiasta karkotettua Vladimir II Jaroslavitšia Dorogobužiin. Näyttää siltä, että Ingvar suhtautui varovaisesti Jaroslav Osmomysliin, Vladimir Jaroslavitšin isään. Pian tämän jälkeen Ingvar otti vanhemman veljensä Vsevolod Jaroslavitšin paikan Lutskin hallitsijana. Vuonna 1202 Ingvar nimitettiin Kiovan hallitsijaksi syrjäytetyn Rurik Rostislavitšin sijaan Galitsian Roman Mstislavitšin ja Vladimirin suuriruhtinas Vsevolod III:n välisen sopimuksen mukaisesti. 

Rurik sai takaisin Kiovan samana vuonna Olgovitšien ja polovtsien avulla. Vuonna 1204 Ingvar osallistui Vladimir-Volynskin kaupungin valloittamiseen yhdessä Aleksandr Vsevolodovitš Belzskin kanssa. Hänet nimitettiin kaupungin hallitsijaksi paikan päällä, mutta pian hänet korvattiin Aleksandrilla pajareiden tyytymättömyyden vuoksi. Vuosina 1208–1211 Ingvar lähetti poikansa auttamaan Daniel Romanovitšia tämän taistelussa Novgorod-Severskin ruhtinas Igor Svjatoslavitšin poikia vastaan. Vuonna 1212 Ingvar ja Mstislav III Romanovitš hyökkäsivät Vsevolod Svjatoslavitšin kimppuun ja valloittivat Kiovan. Belgorodin lähellä käydyn taistelun jälkeen Ingvar luovutti vapaaehtoisesti Kiovan Mstislav Romanovitšille ja lähti takaisin Lutskiin.

Hän kuoli vuonna 1220 tai vuosien 1212-1223 välisenä aikana. Hänen poikansa Izjaslav peri Lutsikin ruhtinaskunnan vuonna 1224.

## Jälkeläiset
Ingvarille ja hänen nimeltä tuntemattomalle puolisolleen syntyivät lapset:
* Izjaslav (k.1223), Dorogobužin ruhtinas, kaatui Kaltšikjoen taistelussa
* Svjatoslav (k. 1223), Šumskin ruhtinas, kaatui Kaltšikjoen taistelussa
* Jaroslav (k. 1229 jälkeen), Peremyslin, Šumskin ja Lutskin ruhtinas 1227
* Vladimir (k. 1229 jälkeen), Lutskin ruhtinas
* Grzymisława (?), avioitui 1207 Puolan herttua Leszek Valkoisen kanssa 

## Lähteet
Helvi Honka

**Helvi Honka** (1903 – 1993) oli suomalainen kouluneuvos ja rehtori. Honka toimi neljän vuosikymmenen ajan Kouvolan poikalyseossa. Honka oli ensimmäinen nainen, joka valittiin Suomessa poikakoulun rehtoriksi.

## Elämä
Honka aloitti vuonna 1928 koulun matematiikan, fysiikan ja kemian lehtorina ja hänet valittiin vuonna 1948 Kouvolan poikalyseon rehtoriksi. Hän toimi tehtävässä eläköitymiseensä asti vuonna 1968.

Honka oli mukana Kouvolan kunnallispolitiikassa kokoomuksen riveistä. Honka toimi 1960-luvulla Kouvolan Pelastakaa Lapset -järjestön puheenjohtajana.

Honka oli vakaumuksellinen kristitty ja toimi aktiivisesti Kouvolan seurakunnassa. Honkaa on kuvailtu harvinaisen taitavaksi opettajaksi, joka suhtautui oppilaisiin inhimillisesti. Hongalla oli tapana auttaa taloudellisesti vähävaraisia oppilaita. Honka jatkoi aikuisopiskelijoiden opettamista eläkkeelläkin.

## Muistaminen

Kouvolan pääkirjaston edessä on Panu Patomäen Honkaa esittävä pronssi- ja punagraniittiveistos vuodelta 2007. Hanke patsaan pystyttämisestä lähti liikkeelle Kouvolan lyseon satavuotisjuhlissa vuonna 2003. Patsasta varten kerättiin yli 50 000 euroa lahjoituksina.

Kouvola-talossa on Hongan mukaan nimetty 70 hengen auditoriosali.

## Lähteet

## Kirjallisuutta

*
Primera Divisiónin kausi 2023–2024

**Primera Divisiónin** eli **LaLigan kausi 2023-2024**, sponsorisyistä johtuen myös **LaLiga EA Sports** oli Espanjan jalkapallon korkeimman sarjatason Primera Divisiónin 93. kausi. Kausi alkoi 11. elokuuta 2023 ja päättyi 26. toukokuuta 2024.

Real Madrid saavutti seurahistoriansa 36:nnen LaLigan mestaruuden.

## Joukkueet

Kaudella 2023-2024 Primera Divisiónissa kilpaili 20 joukkuetta. Kaudelle 2023-2024 Primera Divisióniin nousivat LaLiga2:sta Alavés, Granada ja Las Palmas. Kaudelle 2024-2025 toiseksi korkeimmalle sarjatasolle putosivat Almería, Cádiz ja Granada.

## Sarjataulukko

## Lähteet
Big Four (tilintarkastusyhtiöt)

**Big Four** -yhtiöillä tarkoitetaan neljää maailman suurinta asiantuntijapalvelukonsernia: Deloitte Touche Tohmatsu, Ernst & Young (EY), KPMG ja PricewaterhouseCoopers (PwC). Yhtiöt ovat liikevaihdolla mitattuna maailman isoimmat tilintarkastusyhtiöt.

Kaikki Big Four -yhtiöt tarjoavat yrityksille muun muassa tilintarkastus-, vakuutus-, veroneuvonta- ja yrityskauppapalveluita sekä liikkeenjohdon konsultoinnin palveluita.

## Liikevaihtovertailu

## Katso myös

* Deloitte Touche Tohmatsu
* Ernst & Young
* KPMG
* PricewaterhouseCoopers

## Lähteet
Nina Rautio

**Nina Valentinovna Rautio** (; s. 21. syyskuuta 1957) on venäläinen oopperalaulaja, joka on äänialaltaan sopraano.

Rautio valmistui Leningradin konservatoriosta. Hän aloitti esiintymisen vuonna 1981. Rautiosta tuli Bolšoi-teatterin solisti vuonna 1987. Hän aloitti kansainvälisen esiintymisen 1990-luvulla. Rautio esiintyi Bolšoi-teatterin kiertävän seurueen kanssa Metropolitan-oopperassa vuonna 1991. Hän teki esiintymisiä La Scalassa vuonna 1992 ja Covent Gardenissa 1994. Hän palasi Metropolitan-oopperaan vuonna 1996.

Raution ohjelmistoon on kuulunut rooleja oopperoissa Giacomo Puccinilta, Giuseppe Verdiltä, Nikolai Rimski-Korsakovilta, Pjotr Tšaikovskilta ja Gioacchino Rossinilta. Rautio lauloi Tšaikovskin *[[Orleanskaja deva]]n* levytyksellä Teldecille (kapellimestarina Aleksandr Lazarev) ja Puccinin *[[Manon Lescaut]]in* levytyksellä Sonylle (kapellimestarina Lorin Maazel).

## Lähteet
Qiu Miaojin

**Qiu Miaojin** (; 29. toukokuuta 1969  – 25. kesäkuuta 1995) oli taiwanilainen modernistinen kirjailija, jota pidetään tärkeänä taiwanilaisen queer-kirjallisuuden edustajana. Qiun vuonna 1994 julkaistu teos *Eyu shouji* () on taiwanilaisen queer-kirjallisuuden virstanpylväs.

## Elämä ja kirjallinen tuotanto
Qiu kasvoi Taiwanissa aikana, jolloin nationalistisen Kuomintangin yksinvaltaisesti hallinnoimalla saarella oli käytössä sensuurilait. Sensuurilakeja lievennettiin vasta sotatilalain poistamisen jälkeen vuonna 1987, kun Qiu aloitti yliopisto-opintonsa Taiwanin kansallisessa yliopistossa. Qiusta tuli ensimmäinen kiinankielisen maailman kirjailija, joka oli avoimesti homoseksuaali.

Vuonna 1994 Qiu lähti 25-vuotiaana Pariisiin jatkamaan kliinisen psykologian opintojaan Pariisin yliopistossa. Myöhemmin hän vaihtoi naistutkimukseen, jota hän opiskeli Hélène Cixous’n oppilaana. Kirjoittamisen ohella Qiu ohjasi Pariisissa lyhytelokuvan *Gui de kuanghuan* ().

Qiun vaikutteita olivat japanilaiskirjailijat Kōbō Abe, Osamu Dazai, Haruki Murakami ja Yukio Mishima.

Vuonna 1994 julkaistu *Eyu shouji* () on omaelämäkerrallista fiktiota, jossa tutkitaan lesboidentiteettiä. Teos käännettiin englanniksi vuonna 2017 nimellä *Notes of a Crocodile*. Tarina kertoo ryhmästä nuoria queer-opiskelijoita, jotka opiskelevat yliopistossa Taipeissa etsien itseään ja rakkautta. Qiun teoksessa lesbot ovat krokotiileja, joita 1980-luvun innokkaasti länsimaistuva Taiwan hylkii. Teoksen päähenkilön lempinimestä Lāzi () tuli Qiun teoksen myötä Taiwanissa eräs lesboa tarkoittava sana. Termi levisi pian myös Manner-Kiinaan, jossa siitä kehittyi sana *lālā* (). Qiun vaikutuksesta taiwanilaiset lesbot ovat käyttäneet itsestään myös krokotiilia tarkoittavaa sanaa *èyú* ().

Pariisissa Qiu kirjoitti teoksensa *Mengmate yishu* (), joka on kokeellinen teos naisten välisestä halusta ja seksuaalisesta konfliktista. Romaani koostuu Pariisissa kirjoitetuista kirjeistä, jotka osoitetaan vieraantuneelle rakastajalle Taiwaniin ja joissa pyydetään sovintoa. Teos päättyy kertojan itsemurhaan. Qiu käsittelee teoksessa myös kiinankielisen maailman *t*- ja *po* -lesboidentiteettejä, jotka muistuttavat kansainvälisesti tunnetumpia butch ja femme -identiteettejä. T on lyhenne englannin sanasta *tomboy*, po puolestaan lyhenne kiinan puhekielisestä vaimoa tarkoittavasta sanasta *laopo* (老婆).

Heti *Mengmate yishun* valmistumisen jälkeen kesäkuussa 1995 Qiu teki itsemurhan.

Qiun elämästä tehtiin vuonna 2017 dokumenttielokuva *Mengmate nüshu* ().

## Aiheesta muualla

* Qiu Miaojinistä kertova tv-dokumenttielokuva *Mengmate nüshu* katsottavissa Youtubessa (kiinaksi)

## Lähteet
Amaarae

**Amaarae** (s. **Ama Serwah Genfi**; 4. heinäkuuta 1994 Bronx, New York, Yhdysvallat) on ghanalais-yhdysvaltalainen laulaja, lauluntekijä ja tuottaja. Hänen musiikkinsa yhdistää elementtejä R&B:stä, popista, afrobeatista ja vaihtoehtoisesta alté-tyylistä. Amaarae nousi kansainväliseen suosioon vuonna 2021 kappaleellaan "Sad Girlz Luv Money". Hänen toinen albuminsa "Fountain Baby" (2023) sijoittui The Guardianin vuoden parhaiden albumien listalla sijalle 9.

## Elämä ja ura

Amaarae syntyi New Yorkissa ja varttui sekä Ghanassa että Yhdysvalloissa. Hän vietti lapsuutensa ja nuoruutensa Atlantassa ja New Jerseyssä kahdeksan ja neljäntoista ikävuoden välillä. Nykyisin hän asuu sekä Ghanassa että Yhdistyneessä kuningaskunnassa.

Amaarae aloitti musiikillisen uransa lukiossa julkaistessaan ensimmäisen mixtapensa "In Splendid Isolation", jonka hän kirjoitti ja tuotti itse. Hän kuvaa tätä projektia ensimmäiseksi todelliseksi kokemuksekseen itsestään luovana tekijänä ja artistina.

Opiskeltuaan Atlantassa neljä vuotta Amaarae päätti palata Ghanaan. Atlantassa vietetyn ajan aikana hän työskenteli harjoittelijana studioissa ja PR-tehtävissä levy-yhtiöille, mikä antoi hänelle näkemystä musiikkiteollisuudesta.

## Diskografia

### Studioalbumit

### EP-levyt

### Singlet

### Vierailevana artistina

## Lähteet
Piri (muusikko)

**Sophie Leigh McBurnie** (s. 14. maaliskuuta 1999 Rochdale, Suur-Manchester, Englanti), ammattinimeltään **Piri**, on englantilainen muusikko, laulaja-lauluntekijä ja tuottaja, joka on osa duoa Piri & Tommy. Hän on noussut Yhdistyneen kuningaskunnan musiikkilistoille useasti kappaleillaan, kuten "Soft Spot" ja "On & On", ja duon "froge.mp3"-mixtape sijoittui UK Dance Albums -listalle.

## Elämä

Piri varttui työväenluokkaisessa perheessä Rochdalessa, pienessä kaupungissa Suur-Manchesterin laitamilla. Hän opiskeli kemiaa Lancasterin yliopistossa ja valmistui tutkinnolla, alkuperäisenä tavoitteenaan jatkaa maisteriopintoihin ja mahdollisesti tohtoriksi asti. Hänen haaveensa oli työskennellä luennoitsijana, sillä hän ihaili erityisesti orgaanisen kemian opettajaansa.

Valmistumisensa jälkeen Piri työskenteli osa-aikaisesti Asdalla, mutta liittyi myöhemmin OnlyFans-alustalle maksaakseen £2,000 opintolainansa. Hän on kertonut työskentelevänsä OnlyFans-alustalla ja pitävänsä sitä merkittävänä osana identiteettiään ja tärkeänä tulonlähteenä, joka on mahdollistanut hänen muusikon uransa rahoittamisen.

Koronapandemian aikana vuonna 2020 Piri tutustui Tinderissä Tommy Villiersiin, jonka kanssa hän myöhemmin muodosti duon Piri & Tommy. He eristäytyivät yhdessä opiskelijataloon Manchesterissa, missä alkoivat luoda musiikkia. Tommy, jolla oli tutkinto populaarimusiikista, toimi tuottajana, kun taas Piri kirjoitti ja lauloi. Kaksikko esiintyi myöhemmin Glastonburyn ja Reading and Leeds -festivaaleilla sekä keräsi yli 31 miljoonaa striimaustoistoa Spotifyssa.

## Musiikillinen ura

Piri & Tommy -duon musiikki yhdistelee drum and bassin nopeita rytmejä ja Pirin lauluosuuksia. Heidän läpimurtokappaleensa "Soft Spot" nousi suosituksi TikTokissa, missä sitä on käytetty yli 100 000 videossa. Piri maksoi aluksi kolmelle TikTok-sisällöntuottajalle kappaleen käyttämisestä videoissaan ja pyysi tukea Manchester Student Group -verkkoyhteisöltä, mikä johti kappaleen suosioon ja lopulta levytyssopimukseen.

Piri on myös aktiivinen TikTokissa yli 419 000 seuraajalla, jossa hän usein esittelee duon musiikkia ja tanssiliikkeitä kannustaen seuraajiaan osallistumaan. Vaikka alusta on auttanut hänen uraansa merkittävästi, hän on myös kertonut kohdanneensa siellä häirintää.

Vaikka Piri aloitti uransa osana duoa, hän on sittemmin kehittynyt myös itsenäiseksi tuottajaksi ja on ylpeä siitä, että tekee nyt musiikkia myös yksin.

## Lähteet
Minttu Takanen

**Minttu Takanen** (s. 2005) on suomalainen jalkapalloilija, pelipaikaltaan keskikenttäpelaaja. Hän edustaa Kansallisessa liigassa Åland Unitedia.

Takanen pelasi aluksi FC Kontun ja sittemmin Helsingin Jalkapalloklubin junioreissa. Kaudella 2023 hän edusti Ykkösessä FC Lahtea. Kaudella 2024 hän pelasi Kansallisessa liigassa Åland Unitedin joukkueessa 20 ottelua, joista kaksi ottelua avauskokoonpanossa.

Takanen on pelannut Suomen alle 18-vuotiaiden maajoukkueessa.

## Lähteet
Mica Tenenbaum

**Mica Tenenbaum** (s. 18. joulukuuta 1995 Buenos Aires, Argentiina) on argentiinalaissyntyinen yhdysvaltalainen laulaja, lauluntekijä ja tuottaja. Hän on toinen puoli elektronista duoa Magdalena Bay, jossa hän toimii vokalistina ja tuottajana yhdessä Matthew Lewinin kanssa. Tenenbaum muutti perheensä kanssa Yhdysvaltoihin vuoden ikäisenä ja varttui Miamissa.

## Ura

Tenenbaum tutustui yhtyetoveriinsa Matthew Lewiniin lukiossa ja he perustivat progressiivista rockia soittaneen yhtyeen nimeltä Tabula Rasa. Opiskellessaan eri korkeakouluissa he jatkoivat yhteistyötään ja perustivat Magdalena Bay -duon vuonna 2016, siirtyen progrockista elektroniseen popmusiikkiin. Tenenbaum opiskeli yliopistossa ja oli mukana naisten komediaryhmässä, vaikka kärsikin aluksi esiintymispelosta.

Magdalena Bay nousi laajempaan suosioon vuonna 2021 julkaistun debyyttialbuminsa *Mercurial World* myötä. Albumi syntyi COVID-19-pandemian aikana, jolloin Tenenbaum ja Lewin saattoivat keskittyä täysipäiväisesti musiikin tekemiseen. Duon toinen albumi *Imaginal Disk* julkaistiin vuonna 2024, ja sen teemoissa käsitellään muun muassa ulkoavaruuden elämää ja tietoisuutta tieteisfiktiollisen tarinankerronnan kautta.

Duon musiikkia luonnehtivat tarkat tuotannot, tieteisfiktiiviset teemat ja visuaalinen tarinankerronta. Tenenbaum ja Lewin tuottavat itse musiikkinsa ja osallistuvat aktiivisesti musiikkivideoiden editointiin ja visuaaliseen ilmeeseen. Tenenbaum on kertonut inspiraationlähteikseen esimerkiksi artistit Grimes ja Charli XCX.

## Lähteet
Marisa Garcia

**Marisa Garcia** (oik. **María Isabel García Asensio**) (s. 29. toukokuuta 1970) on espanjalainen laulaja ja säveltäjä. Hän oli 1990-luvun eurodance-yhtyeen Paradision keulakuva. Garcian suurin menestys "Bailando" (1995) myi maailmanlaajuisesti yli viisi miljoonaa kappaletta.

## Ura
Garcia aloitti musiikkiuransa 17-vuotiaana esiintymällä huulisynkronia-kilpailuissa. Hänen ensimmäisiä musiikkikappaleitaan olivat "Vivre avec Toi" ja "Love and Melody", joiden jälkeen hän esiintyi belgialaisessa televisio-ohjelmassa "10 Qu'on aime". 

Garcia sävelsi yhtyeen suurimman hitin "Bailandon" kotonaan kylpyhuoneessa. Kappaleen myötä hän saavutti menestystä ympäri maailmaa, erityisesti Euroopassa, missä kappale nousi listaykköseksi useissa maissa. Garcia tuli tunnetuksi värikkäistä peruukeistaan ja paljastavista asuistaan.

Garcia jätti Paradision vuonna 1999 ja jatkoi soolouraansa. Hän avioitui DJ Charleyn kanssa vuonna 2008. Vuonna 2019 Garcia palasi musiikkimaailmaan julkaisemalla uutta musiikkia aviomiehensä kanssa.

## Lähteet
Senja Salo

**Senja Salo** (s. 31. heinäkuuta 2002) on suomalainen jalkapalloilija, pelipaikaltaan puolustaja. Hän edustaa Kansallisessa liigassa Åland Unitedia.

Salo pelasi juniorina Pallo-Pojat Junioreissa (PPJ) ja vuodesta 2016 FC Hongassa. Hän pääsi pelaamaan Ykkösessä kaksi ottelua Pallokerho Keski-Uusimaan joukkueessa toukokuussa 2021. Heinäkuussa 2021 hän pääsi ensi kertaa kentälle Kansallisessa liigassa FC Hongan edustusjoukkueessa. Hän pelasi kaudella 2021 kuusi liigaottelua, joista kolme avauskokoonpanossa. Kaudella 2022 hän pelasi 21 liigaottelua ja teki maalin toukokuun lopulla Åland Unitedia vastaan. Kaudella 2023 Salo edusti SM-pronssille yltänyttä Åland Unitedia, pelasi 23 liigaottelua ja teki maalin toukokuussa Pallokerho-35:tä vastaan. Kaudella 2024 hän pelasi Åland Unitedin joukkueessa 16 liigaottelua.

Salo on pelannut Suomen alle 23-vuotiaiden maajoukkueessa.

## Lähteet
John Kennedy (senaattori)

**John Neely Kennedy** (s. 21. marraskuuta 1951 Centreville, Missouri, Yhdysvallat) on Yhdysvaltain Louisianan osavaltiosta valittu republikaaninen senaattori. Hänet on valittu senaattiin kaksi kertaa: ensin 2016 ja uudestaan 2022. Hän opiskeli Vanderbiltin yliopistossa valtiotieteitä, filosofiaa ja taloustieteitä ja valmistui magna cum laude -arvosanalla. Sen jälkeen hän opiskeli oikeustieteitä Virginian yliopistossa ja Englannissa Oxfordin yliopistossa. Hän toimi apulaisprofessorina Louisianan osavaltionyliopistossa vuosina 2002-2016.

Hän ei ole sukua Yhdysvaltain presidentti John F. Kennedylle.

## Lähteet
Odessan kansallinen taidemuseo

**Odessan kansallinen taidemuseo** () on vuonna 1899 perustettu, Ukrainan Odessassa toimiva taidemuseo. Museo toimii vuosina 1828–1842 rakennetun Potockin palatsin tiloissa. Museon johtajana on vuodesta 2023 lähtien toiminut Kateryna Kulai. Kuraattorina toimii Valerija Nasedkina. 

Vuonna 2022 museossa oli esillä yli 10 000 teosta 26 eri huoneessa. Kokoelmaan kuuluu niin maalauksia, piirroksia kuin veistoksiakin. Museo ilmoitti vuonna 2023 suunnittelevansa ottavansa kokoelmiinsa myös modernia taidetta.

Museorakennuksena toimiva palatsi rakennettiin jo 1800-luvun alussa, mutta museokäyttöön se otettiin vasta 24. lokakuuta 1899 sen jälkeen, kun Odessan pormestari oli vuonna 1888 ostanut rakennuksen. Rakennus on kaksikerroksinen ja sen arkkitehtuuri edustaa 1800-luvun alun venäläistä klassismia. Rakennuksen yhteydessä on kaksi ulkorakennusta ja niiden yhteydessä kaksi pyöreää galleriaa.

Marraskuussa 2023 venäläinen ohjus aiheutti huomattavaa vauriota museorakennuksessa. Eniten iskussa vaurioitui hallintorakennus. Taideteokset eivät saaneet huomattavia vaurioita. Korjaustöiden arvioitiin maksavan noin 225 000 euroa. Unesco ja Aliph ilmoittivat olevansa valmiita maksamaan suurimman osan kuluista. 18. joulukuuta 2023 ''Ukrajinska pravda'' uutisoi, että museon pohjakerros oli jälleen avoinna yleisölle. Suunnitteilla oli, että myös osa ensimmäisestä kerroksesta avattaisiin myöhemmin.

## Lähteet

## Aiheesta muualla
Irene Aderenti

**Irene Aderenti** (1955 Zürich – 14. huhtikuuta 2025 Castiglione delle Stiviere) oli italialainen Pohjoisen liittoa edustanut poliitikko.

Aderenti syntyi Bresciasta kotoisin olleeseen, mutta Sveitsiin muuttaneeseen perheeseen. Hän suoritti maisteriopintonsa Bresciassa. Hän työskenteli opettajana Bresciassa, Cavrianassa ja Castiglione delle Stivieressä. Aderenti istui Italian senaatissa vuosina 2008–2013. Hän keskittyi kaudellaan pitkälti koulutusasioihin. Aderenti ei tullut uudelleen valituksi senaattiin vuonna 2013. Hän oli epäonnistuneesti ehdolla Euroopan parlamentin jäseneksi vuonna 2014.

Aderenti erosi Pohjoisen liitosta sen tehtyä hallitussopimuksen Viiden tähden liikkeen kanssa vuonna 2018. Hän perusti vuonna 2019 Obiettivo Autonomia -nimisen poliittisen liikkeen. Aderenti kuoli sairaalassa Castiglione delle Stivieressä huhtikuussa 2025.

## Lähteet
Vendredi sur Mer

**Charline Simone Rosemonde Mignot** (s. 20. huhtikuuta 1995), paremmin tunnettu taiteilijanimellä **Vendredi sur Mer** (suomeksi "Perjantai merellä"), on sveitsiläinen laulaja-lauluntekijä ja valokuvaaja.

## Elämäkerta
Charline Mignot syntyi Romandiessa, ranskankielisessä osassa Sveitsiä, jossa hän asui kunnes muutti Lyoniin opiskelemaan taidekoulussa. Hän aloitti uransa valokuvaajana ja työskenteli muun muassa ranskalaisen luksustuotevalmistajan Hermèsin kanssa. Saatuaan kannustusta nykyiseltä manageriltaan, joka arvioi hänen ystävänsä kanssa kotona tekemäänsä kappaletta, hän päätti ottaa ensimmäiset askeleensa musiikkiteollisuudessa. Hän muutti Pariisiin ja otti taiteilijanimen *Vendredi sur Mer*. "Halusin nimen, joka kutsuu matkalle, runouteen, unelmointiin," hän kertoi lisäten, että juuri meri on hänen suurin inspiraationsa lähde.

Lewis OfManin säveltämä ensimmäinen EP *Marée basse* julkaistiin marraskuussa 2017. Vuonna 2019 Mignot julkaisi ensimmäisen studioalbuminsa *Premiers émois*. Toinen studioalbumi *Métamorphose* julkaistiin vuonna 2021.

## Vastaanotto
Kulttuurilehti *[[PopMatters]]* vertasi Mignot'n työtä ranskalaisen La Femme-yhtyeen tuotantoon.

## Diskografia
### Studioalbumit

### EP-levyt

### Singlet

#### Soolosingleinä

#### Vierailijana

## Lähteet
Neela Antikainen

**Neela Antikainen** (s. 24. kesäkuuta 2004) on suomalainen jalkapalloilija, pelipaikaltaan puolustaja tai keskikenttäpelaaja. Hän edustaa Kansallisessa liigassa Åland Unitedia.

Antikainen pelasi juniorina Helsingin Palloseurassa ja vuodesta 2017 Helsingin Jalkapalloklubissa. Hän pääsi pelaamaan Kansallisessa liigassa HJK:n edustusjoukkueessa ensimmäisen kerran toukokuussa 2021. Kaksi seuraavaa kautta hän edusti Helsingin Palloseuraa. Hän pelasi 19 liigaottelua kaudella 2022 ja 20 liigaottelua kaudella 2023.  Hän teki maalin syyskuussa 2023 Åland Unitedia vastaan. Kaudella 2024 Salo edusti FC Honkaa ja pelasi 20 liigaottelua. FC Hongan pudottua Ykköseen Antikainen siirtyi kaudeksi 2025 Åland Unitediin.

Antikainen on pelannut Suomen alle 18- ja alle 19-vuotiaiden maajoukkueissa.

## Lähteet